לב רדזיוילובסקי

לב רדזיוילובסקי (נולד ב-17 באוקטובר 1978) הוא היה המאמן הראשי של נבחרת ישראל במתמטיקה משנת 2011 עד שנת 2025.

 ביוגרפיה 
לב רדזיוילובסקי נולד בשנת 1978 באומסק שבברית המועצות לוולדימיר ואירנה רדזיוילובסקי. רדזיוילובסקי עלה לישראל כנער ולמד בבית הספר שבח-מופת. בזמן לימודיו בתיכון התחרה בהצלחה רבה בתחרויות מתמטיקה. בשנים 1994–1996 הוא זכה במקום הראשון בשלוש התחרויות הארציות במתמטיקה: אולימפיאדת גיליס, אולימפיאדת גרוסמן, ותחרות הערים. ייצג את ישראל באולימפיאדת המתמטיקה הבינלאומית שלוש פעמים, בהן זכה פעם במדליית ארד ופעמיים במדליית כסף. רדזיוילובסקי למד בתוכנית בנו ארבל (אז "תוכנית מעמד מיוחד") באוניברסיטת תל אביב.

לאחר סיום התיכון התגייס רדזיוילובסקי לשירות צבאי בשנת 1997 והשתחרר בשנת 2000. רדזיוילובסקי סיים תואר ראשון במתמטיקה בהצטיינות יתרה באוניברסיטת תל אביב בשנת 2003. בשנים 2000–2010 עבד כמפתח תוכנה ואלגוריתמים במספר חברות הייטק בתחום הראייה הממוחשבת. הוא סיים תואר שני במתמטיקה (בגאומטריה אלגברית) באוניברסיטת תל אביב תחת הנחיתו של פרופסור יבגני שוסטין בשנת 2013. מאז שנת 2011 הוא המאמן הראשי של נבחרת ישראל במתמטיקה. בתקופתו התקדמה הנבחרת מהמקום ה-53 בשנת 2010 למקום ה-7 בשנת 2021.

 פעילות בתחום הוראת המתמטיקה למצטיינים 
בעת לימודיו בתיכון החל רדזיוילובסקי לאמן בהתנדבות תלמידים צעירים מוכשרים לתחרויות במתמטיקה. מאז, הוא עסק באופן קבוע באימון תלמידים במתמטיקה תחרותית והוראת מתמטיקה לתלמידים מצטיינים.

משנת 2000 רדזיוילובסקי מפעיל את תחרות הערים בישראל, הקים את האתר שלה ומתחזק אותו. האתר מהווה שער ללימודי מתמטיקה לבני נוער מצטיינים.

בשנת 2008 יזם רדזיוילובסקי את השתתפות ישראל בתחרות ה-IMC (תחרות בינלאומית לתלמידי אוניברסיטאות). מאז ועד 2019 הוא הוביל את המשלחת הישראלית לתחרות. תחת הדרכתו זכתה הנבחרת שלוש פעמים במקום הראשון, בשנים 2014, 2017 ו-2019.

בשנת 2010 מונה למאמן הראשי של נבחרת ישראל במתמטיקה ומאז הוא מחזיק בתפקיד זה. במסגרת תפקידו הוא האחראי על תהליכי המיון, האימון והרכבת המשלחת שמייצגת את ישראל באולימפיאדת המתמטיקה הבינלאומית, ובשנים האחרונות בעוד תחרויות בינלאומיות במתמטיקה לבני נוער. בין השנים 2011–2014 הוא שימש גם כראש המשלחת וליווה אותה לאולימפיאדה, לאחר מכן החליף אותו בתפקיד זה ד"ר דן כרמון. תחת הנהלתו של רדזיוילובסקי, צמחה הנבחרת לקבוצה של כ-50 בני נוער בגלאים וברמות שונות המתאמנים עשרות ימים בשנה בעזרת צוות מאמנים רחב המורכב בעיקרו מבוגרי הנבחרת וזוכי האולימפיאדה הבינלאומית בעבר.

משנת 2013 רדזיוילובסקי הוא הרכז האקדמי של תוכנית בנו ארבל.

חניכיו
במשך השנים לימד ואימן רדזיוילובסקי עשרות רבות של תלמידים. רובם עוסקים בתחומים הקשורים למתמטיקה באקדמיה, בהיי-טק, בצה"ל ובהוראה. בין תלמידיו נמנים דן כרמון (ראש משלחת ישראל לאולימפיאדה הבינלאומית במתמטיקה מאז 2015), מריה גרינגלז (מייסדת ומנהלת מועדון "המתמטיקאי הצעיר"), והמתמטיקאים אברהם איזנבוד, איגור שלוחין ואינה אנטובה-איזנבוד. לב גם אימן את דוד קרביץ שהוא החניך הצעיר ביותר בנבחרת ישראל במתמטיקה בקבוצה התחרותית.

פרטים נוספים
לב רדזיוילובסקי הוא אחיו של איש ההיי-טק פבל רדזיוילובסקי, המאמן הראשי של נבחרת ישראל בפיזיקה. לב רדזיוילובסקי היה אלוף הארץ ברברסי בשנת 2003.

 קישורים חיצוניים 
 אתר נבחרת ישראל במתמטיקה
 אתר תחרות הערים, המנוהל על ידי לב רדזיוילובסקי
 לב רדזיוילובסקי, באתר האולימפיאדה למתמטיקה
 תחרות הסטודנטים הארצית במתמטיקה
 זכיות של לב רדזיוילובסקי בתחרויות מתמטיקה בישראל



 הערות שוליים 

קטגוריה:מתמטיקאים ישראלים
קטגוריה:בוגרי התיכון להייטק ואומנויות ע"ש שמעון פרס תל-אביב
קטגוריה:בוגרי אוניברסיטת תל אביב
קטגוריה:ישראלים שנולדו ב-1978